***Twin Peaks*** er ein amerikansk fjernsynsserie skapt av David Lynch og Mark Frost. Serien følgjer etterforskinga av mordet på ein populær tenåring, Laura Palmer (spelt av Sheryl Lee), leia av FBI-agenten Dale Cooper (Kyle MacLachlan). Pilotepisoden vart send 8. april 1990 på ABC, og sju episodar til vart laga, i tillegg til ein sesong nummer to, som var på lufta til 10. juni 1991. Namnet på serien kjem frå ein liten, oppdikta by i delstaten Washington. Serien vart filma i Snoqualmie og North Bend, medan studioopptak vart filma i California. 

*Twin Peaks* vart ein kritikarsuksess både i heimlandet og internasjonalt og fekk ein trufast fanskare. Serien vart ein del av populærkulturen og vart referert til i andre fjernsynsseriar, TV-reklamar, videospel, filmar og songtekstar. Dalande sjåartal gjorde at ABC insisterte på at identiteten til mordaren til Laura måtte avslørast halvvegs i andre sesongen. I 1992 vart det laga ein film, *Twin Peaks: Fire Walk with Me*, som omhandla perioden opp til handlinga i fjernsynsserien starta. Filmen gjorde det dårleg i Amerika, men vart ein suksess i Japan. 

I 1997 vart pilotepisoden rangert på 25. plassen på *TV Guide* si liste over «dei 100 beste episodane gjennom tidene». I 2002 vart serien rangert på 45. plassp lista til TV Guide over «dei 50 beste fjernsynsseriane gjennom tidene» og i 2007 vart han av *Time* teken med på lista deira over tidenes beste fjernsynsseriar. Serien vart plassert på 49. plass på lista til *Entertainment Weekly* over «Nye TV-klassikarar», og på 12. plass på lista deira over «dei 25 beste kultseriane dei siste 25 åra».

Som med mykje av arbeidet til Lynch (særleg *Blue Velvet*) utforskar *Twin Peaks* gapet mellom det respektable småbylivet og det meir lurvete laget like under. I løpet av serien vert det avslørt at fleire av rollene som først verkar å vere uskuldige lever dobbeltliv med ei langt mørkare side. 

Som med dei fleste verka til Lynch, er det ikkje lett å plassere *Twin Peaks* i ein enkel sjanger. Sjølv om den urolege stemninga og dei overnaturlege fenomena som skjer passar inn i grøssar-sjangeren, er den sære, melodramatiske skildringa av dei lunefulle karakterane ein bisarr komisk parodi på amerikansk såpeopera. I tillegg har serien, som mange av filmane til Lynch, ein rar humor og mykje surrealisme.

Kjelder
-------

* *Denne artikkelen bygger på «Twin Peaks» frå Wikipedia på engelsk, den 12. november 2012.*
	+ *Wikipedia på engelsk oppgav desse kjeldene:*

1. ↑  «Special Collector's Issue: 100 Greatest Episodes of All Time». *TV Guide* (June 28–July 4). 1997.
2. ↑  Poniewozik, James (6. september 2007). «The 100 Best TV Shows of All-*TIME*». *Time*. Arkivert frå originalen 14. september 2008. Henta 12. november 2012.
3. ↑  «The New Classics: TV». *Entertainment Weekly*. 18. juni 2007. Henta 12. november 2012.
4. ↑  «25 Best Cult TV Shows from the Past 25 Years.» *Entertainment Weekly*. 3. august 2012, s. 40.
5. ↑  Lavery, David, red. (1995). *Full of Secrets: Critical Approaches to* Twin Peaks. Wayne State University Press. ISBN 0-8143-2506-8. Henta 13. november 2012.

|  |  |
| --- | --- |
| Autoritetsdata | 
* Store norske leksikon
* VIAF
* GND
* BNF
* BNF (data)
* NKC
* BNE
* BBC Things

 |